Egpaar op plaas ingewag, beroofArgieffoto: Reint Dykema ’n Egpaar is Maandagaand op hul plaas buite Fochville in Gauteng deur drie aanvallers ingewag, vasgebind en beroof. Die man is ook tydens die aanval oor die kop geslaan. Kapt. Mavela Masondo, polisiewoordvoerder, sê Gerrie en Susan Brits het omstreeks 19:00 by die huis gekom toe hulle deur drie verdagtes ingewag is. Die egpaar is albei oorval en vasgebind. Gerrie is ook met ’n houtvoorwerp oor die kop geslaan nadat hy glo gedwing is om die kluis oop te sluit. Die aanvallers het die plaashuis geplunder voordat hulle met ’n skootrekenaar, selfone, juweliersware en vuurwapens in die egpaar se wit Ford Ranger op die vlug geslaan het. Dié voertuig is later verlate in die Kokosi-nedersetting in Fochville gevind. Masondo sê ’n saak van huisroof is intussen aanhangig gemaak. Niemand is egter al in verband met die voorval in hegtenis geneem nie. Die VF Plus in Gauteng het intussen ’n beroep op landelike gemeenskappe gedoen om hul paraatheid op te skerp en by hul plaaslike veiligheidstrukture aan te sluit. Volgens Kobus Hoffman, VF Plus-lid in die Gautengse wetgewer, beteken die polisie se landelike veiligheidsplan niks sonder die behoorlike uitvoering daarvan nie. “Die VF Plus waarsku die Gautengse LUR vir gemeenskapsveiligheid, Faith Mazibuko, gereeld om meer te doen om die veiligheid van mense in landelike gebiede te verseker.”